## La Generalitat impulsa els Premis Precrea per a fomentar la creació artística i cultural de les universitats valencianes

*** La Direcció General de Ciència i Investigació ha concedit 25.000 euros per a les cinc universitats públiques valencianes
* Estos guardons són un estímul per a les persones creadores emergents i consolidades, afavorint la projecció dels seus treballs en l’àmbit valencià, estatal i internacional**

La Conselleria d’Educació, Cultura, Universitats i Ocupació ha concedit una ajuda de 25.000 euros a les cinc universitats públiques valencianes per a finançar els premis Precrea.

Esta subvenció, concedida a través de la Direcció General de Ciència i Investigació, té com a finalitat secundar econòmicament els premis a la creació literària, musical, artística, de disseny i d’arts escèniques que convoca cada universitat, per a reforçar el paper de les humanitats, les arts i la cultura com a part essencial de l’ecosistema de coneixement de la Comunitat Valenciana.

La secretària autonòmica d’Universitats, Esther Gómez, ha subratllat que estos premis “reforcen la missió de les universitats com a espais de creació, pensament crític i producció cultural d’alt nivell, al mateix temps que reconeixen el talent creatiu que es genera en les aules, tallers, laboratoris i escenaris”.

Així mateix, la secretària autonòmica ha destacat que el suport als Premis Precrea “visibilitza l’aportació de les arts i les humanitats al progrés social, econòmic i tecnològic de la Comunitat Valenciana”.

Els Premis Precrea es conceben, a més, com un estímul per a les persones creadores emergents i consolidades vinculades a les universitats, afavorint la projecció dels seus treballs en l’àmbit valencià, estatal i internacional.

En el marc d’esta ajuda, la Universitat d’Alacant finança el Premi Isabel-Clara Simó de Creació i Traducció Literàries; la Universitat Jaume I de Castelló, el Premi Matilde Salvador de Música; la Universitat Miguel Hernández d’Elx, el Premi Juana Francés d’Arts Plàstiques i Visuals; la Universitat Politècnica de València, el Premi José M. Yturralde de Disseny i Creativitat Tecnològica; i la Universitat de València, el Premi Carles Santos d’Arts Escèniques. Cada un d’estos guardons està dotat amb 5.000 euros amb càrrec a l’ajuda concedida per la Generalitat.

L’ajuda permetrà a les universitats convocar i atorgar els premis en l’anualitat 2025, d’acord amb les seues bases específiques, garantint la dotació íntegra de cada guardó i el compliment dels requisits de transparència i justificació establits en la normativa de subvencions.

La línia de subvenció destinada als Premis Precrea forma part del Pla estratègic de subvencions 2024-2027 de la Conselleria d’Educació , Cultura, Universitats i Ocupació, dins de l’objectiu estratègic d’impulsar accions singulars amb més impacte de la I+D+i i de la divulgació científica i cultural en la Comunitat Valenciana.

Amb esta iniciativa, la Generalitat consolida el seu compromís amb les universitats públiques com a agents clau del Sistema Valencià de Ciència, Tecnologia i Empresa, i realça la creació artística i cultural com una manera de transferir coneixement a la societat.

Fecha: 24/11/2025